CELEX: 32017R0461
Language: el
Date: 2017-03-16 00:00:00
Title: Εκτελεστικός κανονισμός (ΕΕ) 2017/461 της Επιτροπής, της 16ης Μαρτίου 2017, για τον καθορισμό εκτελεστικών τεχνικών προτύπων όσον αφορά κοινές διαδικασίες, έντυπα και υποδείγματα για τη διαδικασία διαβούλευσης μεταξύ των σχετικών αρμόδιων αρχών όσον αφορά προτεινόμενες αποκτήσεις ειδικών συμμετοχών σε πιστωτικά ιδρύματα, όπως αναφέρεται στο άρθρο 24 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

17.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 72/57
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/461 ΤΗΣ ΕΠΙΤΡΟΠΉΣ
   της 16ης Μαρτίου 2017
   για τον καθορισμό εκτελεστικών τεχνικών προτύπων όσον αφορά κοινές διαδικασίες, έντυπα και υποδείγματα για τη διαδικασία διαβούλευσης μεταξύ των σχετικών αρμόδιων αρχών όσον αφορά προτεινόμενες αποκτήσεις ειδικών συμμετοχών σε πιστωτικά ιδρύματα, όπως αναφέρεται στο άρθρο 24 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (1), και ιδίως το άρθρο 22 παράγραφος 9,
   Εκτιμώντας τα ακόλουθα:
   
               (1)
            
            
               Είναι σκόπιμο να καθοριστούν κοινές διαδικασίες, έντυπα και υποδείγματα, για να διασφαλίζεται η ακριβής εκτίμηση, από τις αρμόδιες αρχές, των κοινοποιήσεων προτεινόμενων άμεσων ή έμμεσων αποκτήσεων ή αυξήσεων ειδικών συμμετοχών σε πιστωτικά ιδρύματα, όταν ο υποψήφιος αγοραστής είναι εποπτευόμενη οντότητα σε άλλο κράτος μέλος ή κλάδο, η μητρική επιχείρηση τέτοιας εποπτευόμενης οντότητας ή το φυσικό ή νομικό πρόσωπο που ελέγχει τέτοια εποπτευόμενη οντότητα. Στις περιπτώσεις αυτές, οι οικείες αρμόδιες αρχές θα πρέπει να διαβουλεύονται μεταξύ τους και να ανταλλάσσουν τις ζητούμενες πληροφορίες και κάθε άλλη ουσιώδη πληροφορία.
            
         
               (2)
            
            
               Σύμφωνα με το άρθρο 14 παράγραφος 2 της οδηγίας 2013/36/ΕΕ, η διαδικασία διαβούλευσης που αναφέρεται στο άρθρο 24 της εν λόγω οδηγίας εφαρμόζεται επίσης και για την εκτίμηση των μετόχων και των εταίρων ενός πιστωτικού ιδρύματος, για τους σκοπούς της χορήγησης άδειας για έναρξη δραστηριότητας πιστωτικού ιδρύματος. Επομένως, με τις κοινές διαδικασίες, έντυπα και υποδείγματα θα πρέπει επίσης να καθίσταται δυνατή η διαβούλευση μεταξύ των ενδιαφερόμενων αρμόδιων αρχών και σε περίπτωση που η εκτίμηση των μετόχων ή εταίρων με ειδικές συμμετοχές διενεργείται στο πλαίσιο της εξέτασης αιτήσεων για τη χορήγηση αδειών πιστωτικών ιδρυμάτων.
            
         
               (3)
            
            
               Για να διευκολύνεται η συνεργασία μεταξύ των αρμόδιων αρχών και να διασφαλίζεται η αποτελεσματικότητα κατά την ανταλλαγή πληροφοριών, οι αρμόδιες αρχές θα πρέπει να ορίζουν συγκεκριμένα σημεία επαφής, ειδικά για τον σκοπό της διαδικασίας διαβούλευσης που αναφέρεται στο άρθρο 24 της οδηγίας 2013/36/ΕΕ, και να δημοσιεύουν τις πληροφορίες αυτές στους δικτυακούς τους τόπους.
            
         
               (4)
            
            
               Θα πρέπει να καθοριστούν διαδικασίες διαβούλευσης, με σαφείς χρονικές απαιτήσεις, ώστε να διασφαλίζεται η έγκαιρη και αποτελεσματική συνεργασία μεταξύ των αρμόδιων αρχών.
            
         
               (5)
            
            
               Αυτές οι διαδικασίες διαβούλευσης θα πρέπει επίσης να διασφαλίζουν ότι οι αρμόδιες αρχές συνεργάζονται και καταβάλλουν προσπάθειες για τη βελτίωση της διαδικασίας διαβούλευσης, προωθώντας, αναλόγως, την αλληλοενημέρωση σχετικά με την ποιότητα και τη συνάφεια των πληροφοριών που λαμβάνονται.
            
         
               (6)
            
            
               Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η Ευρωπαϊκή Αρχή Τραπεζών (ΕΑΤ) στην Επιτροπή.
            
         
               (7)
            
            
               Η ΕΑΤ διεξήγαγε ανοικτές δημόσιες διαβουλεύσεις σχετικά με τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τις κοινές διαδικασίες, έντυπα και υποδείγματα για τη διαδικασία διαβούλευσης που αναφέρεται στο άρθρο 24 της οδηγίας 2013/36/ΕΕ μεταξύ των εξής:
   
               α)
            
            
               της αρμόδιας αρχής για ένα υφιστάμενο πιστωτικό ίδρυμα στο οποίο προτείνεται να αποκτηθεί ή να αυξηθεί ειδική συμμετοχή, ή η οποία είναι αρμόδια για τη χορήγηση της άδειας έναρξης δραστηριότητας πιστωτικού ιδρύματος («αιτούσα αρχή»)·
            
         
               β)
            
            
               της οικείας αρμόδιας αρχής για τον υποψήφιο αγοραστή, μέτοχο ή εταίρο, εφόσον ο εν λόγω αγοραστής, μέτοχος ή εταίρος εμπίπτει σε μια από τις κατηγορίες που αναφέρονται στο άρθρο 24 παράγραφος 1 στοιχεία α), β) και γ) της οδηγίας 2013/36/ΕΕ («αρχή στην οποία υποβάλλεται το αίτημα»).
            
         Άρθρο 2
   Ορισμός σημείων επαφής
   Για τον σκοπό της διαδικασίας διαβούλευσης που προβλέπεται στο άρθρο 24 της οδηγίας 2013/36/ΕΕ, οι οικείες αρμόδιες αρχές ορίζουν σημεία επαφής, καθορίζοντας μία και μόνη διεύθυνση ειδικής υπηρεσίας ή ηλεκτρονικής ταχυδρομικής θυρίδας, για τη διαβίβαση των ειδοποιήσεων διαβούλευσης και για κάθε άλλη επικοινωνία σύμφωνα με τον παρόντα κανονισμό. Δημοσιεύουν τα στοιχεία των εν λόγω σημείων επαφής στους δικτυακούς τους τόπους.
   Άρθρο 3
   Ειδοποίηση διαβούλευσης
   1.   Η αιτούσα αρχή αποστέλλει ειδοποίηση διαβούλευσης στην αρχή στην οποία υποβάλλεται το αίτημα, το συντομότερο δυνατόν μετά την παραλαβή κοινοποίησης που αναφέρεται στο άρθρο 22 παράγραφος 1 της οδηγίας 2013/36/ΕΕ, και οπωσδήποτε το αργότερο εντός 10 εργάσιμων ημερών από την έναρξη της περιόδου εκτίμησης που αναφέρεται στο άρθρο 22 παράγραφος 2 δεύτερο εδάφιο της εν λόγω οδηγίας.
   2.   Σε περίπτωση που η εκτίμηση που προβλέπεται στο άρθρο 23 παράγραφος 1 της οδηγίας 2013/36/ΕΕ διενεργείται στο πλαίσιο της εξέτασης αίτησης για τη χορήγηση άδειας έναρξης δραστηριότητας πιστωτικού ιδρύματος, η αιτούσα αρχή αποστέλλει ειδοποίηση διαβούλευσης στην αρχή στην οποία υποβάλλεται το αίτημα, το συντομότερο δυνατόν μετά την παραλαβή της εν λόγω αίτησης, και οπωσδήποτε το αργότερο εντός 10 εργάσιμων ημερών από τη λήψη όλων των πληροφοριών, όπως αναφέρεται στο άρθρο 15 της οδηγίας 2013/36/ΕΕ.
   3.   Η αιτούσα αρχή αποστέλλει γραπτώς τις ειδοποιήσεις διαβούλευσης που αναφέρονται στις παραγράφους 1 και 2, με επιστολή, φαξ ή ασφαλή ηλεκτρονικά μέσα, και τις απευθύνει στο σημείο επαφής που έχει οριστεί στην αρχή στην οποία υποβάλλεται το αίτημα.
   4.   Η αιτούσα αρχή αποστέλλει τις ειδοποιήσεις διαβούλευσης που αναφέρονται στις παραγράφους 1 και 2, συμπληρώνοντας το υπόδειγμα του παραρτήματος I και καθορίζοντας τις κυριότερες λεπτομέρειες της προτεινόμενης συμμετοχής και των πληροφοριών που ζητεί η αιτούσα αρχή από την αρχή στην οποία υποβάλλεται το αίτημα.
   Άρθρο 4
   Απόδειξη παραλαβής της ειδοποίησης διαβούλευσης
   Η αρχή στην οποία υποβάλλεται το αίτημα αποστέλλει στην αιτούσα αρχή απόδειξη παραλαβής της ειδοποίησης διαβούλευσης που αναφέρεται στο άρθρο 3, εντός δύο εργάσιμων ημερών από την παραλαβή της εν λόγω ειδοποίησης.
   Άρθρο 5
   Απάντηση από την αρχή στην οποία υποβάλλεται το αίτημα
   1.   Η απάντηση σε μια ειδοποίηση διαβούλευσης υποβάλλεται γραπτώς, με χρήση του υποδείγματος του παραρτήματος II, με επιστολή, φαξ ή ασφαλή ηλεκτρονικά μέσα. Η απάντηση απευθύνεται στο σημείο επαφής που έχει οριστεί στην αιτούσα αρχή, όπως αναφέρεται στο άρθρο 2, εκτός εάν προβλέπεται διαφορετικά από την αιτούσα αρχή.
   2.   Η αρχή στην οποία υποβάλλεται το αίτημα παρέχει στην αιτούσα αρχή, το συντομότερο δυνατόν και το αργότερο εντός 20 εργάσιμων ημερών από την παραλαβή της ειδοποίησης διαβούλευσης:
   
               α)
            
            
               όλες τις σχετικές πληροφορίες που ζητούνται στην ειδοποίηση διαβούλευσης, συμπεριλαμβανομένων τυχόν απόψεων ή επιφυλάξεων σε σχέση με την απόκτηση συμμετοχής από τον υποψήφιο αγοραστή·
            
         
               β)
            
            
               κάθε άλλη ουσιώδη πληροφορία, με δική της πρωτοβουλία.
            
         3.   Σε περίπτωση που η αρχή στην οποία υποβάλλεται το αίτημα δεν είναι σε θέση να τηρήσει την προθεσμία που προβλέπεται στην παράγραφο 2, ενημερώνει πάραυτα την αιτούσα αρχή σχετικά με τους βάσιμους λόγους που υπαγορεύουν αυτή την καθυστέρηση, και αναφέρει την εκτιμώμενη ημερομηνία απάντησης. Η αρχή στην οποία υποβάλλεται το αίτημα παρέχει τακτική ενημέρωση ως προς την πρόοδο των εργασιών, είτε με δική της πρωτοβουλία είτε κατόπιν αιτήματος της αιτούσας αρχής.
   4.   Σε δικαιολογημένες περιπτώσεις ανάγκης, όπου η αρχή στην οποία υποβάλλεται το αίτημα δεν είναι σε θέση να παράσχει όλες τις απαιτούμενες πληροφορίες εγκαίρως, ώστε να τηρήσει την προθεσμία που προβλέπεται στην παράγραφο 2:
   
               α)
            
            
               παρέχει τις πληροφορίες που είναι ήδη διαθέσιμες εντός της προθεσμίας που προβλέπεται στην παράγραφο 2, με χρήση του υποδείγματος του παραρτήματος II·
            
         
               β)
            
            
               παρέχει τις πληροφορίες που λείπουν μόλις καταστούν διαθέσιμες, και με τέτοιο τρόπο, ακόμη και προφορικά, ώστε να εξασφαλίζεται ότι κάθε αναγκαία ενέργεια μπορεί να προχωρήσει ταχέως.
            
         5.   Εάν οι ζητούμενες πληροφορίες δοθούν προφορικά, σύμφωνα με την παράγραφο 4 στοιχείο β), επιβεβαιώνονται στη συνέχεια εγγράφως, σύμφωνα με την παράγραφο 1, εκτός εάν οι ενδιαφερόμενες αρμόδιες αρχές συμφωνήσουν διαφορετικά.
   Άρθρο 6
   Διαδικασίες διαβούλευσης
   1.   Η αιτούσα αρχή και η αρχή στην οποία υποβάλλεται το αίτημα επικοινωνούν όσον αφορά την ειδοποίηση διαβούλευσης και την απάντηση, χρησιμοποιώντας το ταχύτερο μέσο από αυτά που προβλέπονται στο άρθρο 3 παράγραφος 3 και στο άρθρο 5 παράγραφος 1, λαμβάνοντας δεόντως υπόψη τα ζητήματα εμπιστευτικότητας, τους χρόνους ανταπόκρισης, τον όγκο του υλικού που πρέπει να γνωστοποιηθεί και την ευκολία πρόσβασης της αιτούσας αρχής στις πληροφορίες.
   2.   Οι πληροφορίες που παρέχονται από την αρχή στην οποία υποβάλλεται το αίτημα είναι, εξ όσων γνωρίζει, πλήρεις, ακριβείς και ενημερωμένες.
   3.   Μόλις παραλάβει ειδοποίηση διαβούλευσης, η αρχή στην οποία υποβάλλεται το αίτημα επικοινωνεί εγκαίρως με την αιτούσα αρχή, εάν χρειάζεται κάποια διευκρίνιση όσον αφορά τις ζητούμενες πληροφορίες.
   Η αιτούσα αρχή, με τη σειρά της, ανταποκρίνεται αμέσως σε τυχόν αιτήματα της αρχής στην οποία υποβάλλεται η αίτηση για διευκρινίσεις.
   4.   Εάν οι ζητούμενες πληροφορίες βρίσκονται στην κατοχή άλλης αρχής του ιδίου κράτους μέλους με εκείνο της αρχής στην οποία υποβάλλεται το αίτημα, αλλά η αρχή αυτή δεν αποτελεί αρμόδια αρχή για τους σκοπούς του άρθρου 24 της οδηγίας 2013/36/ΕΕ, η αρχή στην οποία υποβάλλεται το αίτημα καταβάλλει κάθε δυνατή προσπάθεια για να συγκεντρώσει αμέσως τις πληροφορίες αυτές και να τις διαβιβάσει στην αιτούσα αρμόδια αρχή, σύμφωνα με το άρθρο 5.
   Εάν οι ζητούμενες πληροφορίες βρίσκονται στην κατοχή άλλης αρχής διαφορετικού κράτους μέλους ή άλλης αρχής του ιδίου κράτους μέλους, η οποία αποτελεί αρμόδια αρχή για τους σκοπούς του άρθρου 24 της οδηγίας 2013/36/ΕΕ, η αρχή στην οποία υποβάλλεται το αίτημα ενημερώνει αμέσως την αιτούσα αρμόδια αρχή περί αυτού.
   5.   Η αρχή στην οποία υποβάλλεται το αίτημα και η αιτούσα αρχή συνεργάζονται για την άρση τυχόν δυσχερειών που ενδέχεται να προκύψουν κατά την απάντηση σε αίτημα.
   6.   Η αρχή στην οποία υποβάλλεται το αίτημα και η αιτούσα αρχή αλληλοενημερώνονται σχετικά με το αποτέλεσμα της εκτίμησης σε σχέση με την οποία έλαβε χώρα η διαδικασία διαβούλευσης και, κατά περίπτωση, σχετικά με τη χρησιμότητα των πληροφοριών ή άλλης ληφθείσας συνδρομής ή τυχόν προβλήματα που ανέκυψαν κατά την παροχή της συνδρομής ή των πληροφοριών αυτών.
   7.   Εάν προκύψουν νέες πληροφορίες ή ανάγκη για περαιτέρω πληροφορίες κατά τη διάρκεια της περιόδου εκτίμησης, η αιτούσα αρχή και η αρχή στην οποία υποβάλλεται το αίτημα διασφαλίζουν ότι ανταλλάσσονται όλες οι ουσιώδεις και συναφείς πληροφορίες. Για τον σκοπό αυτόν, χρησιμοποιούνται αναλόγως τα υποδείγματα που παρατίθενται στα παραρτήματα I και ΙΙ.
   8.   Κατά τη διαδικασία διαβούλευσης, οι αρμόδιες αρχές χρησιμοποιούν επίσημη γλώσσα ενός κράτους μέλους της Ένωσης η οποία είναι γλώσσα χρησιμοποιούμενη συνήθως για διεθνή εποπτική συνεργασία, και δημοσιεύουν την επιλογή αυτής ή αυτών των γλωσσών στους δικτυακούς τους τόπους. Οι αρμόδιες αρχές των κρατών μελών που έχουν κοινή επίσημη γλώσσα ή συμφωνούν από κοινού να χρησιμοποιήσουν άλλη επίσημη γλώσσα ενός κράτους μέλους της Ένωσης μπορούν να χρησιμοποιήσουν αυτή τη γλώσσα.
   Άρθρο 7
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Μαρτίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 27.6.2013, σ. 338.
   
      (2)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
   
      ΠΑΡΑΡΤΗΜΑ I
      
         Υπόδειγμα ειδοποίησης διαβούλευσης
      
      
         
            [Άρθρο 3 του εκτελεστικού κανονισμού (ΕΕ) 2017/461 της Επιτροπής]
         
      
      Ημερομηνία: …
      ΑΠΟ:
      Κράτος μέλος:
      Αιτούσα αρχή:
      Διεύθυνση:
      (Στοιχεία επικοινωνίας με το σημείο επαφής που έχει οριστεί)
      Τηλ.
      Ηλ. ταχυδρομείο:
      Αριθμός αναφοράς:
      ΠΡΟΣ:
      Κράτος μέλος:
      Αρχή στην οποία υποβάλλεται το αίτημα:
      Διεύθυνση:
      (Στοιχεία επικοινωνίας με το σημείο επαφής που έχει οριστεί)
      Τηλ.
      Ηλ. ταχυδρομείο:
      Αξιότιμε κύριε / Αξιότιμη κυρία,
      Σύμφωνα με το άρθρο 3 του εκτελεστικού κανονισμού (ΕΕ) 2017/461 της Επιτροπής (1), αποστέλλεται ειδοποίηση διαβούλευσης σε σχέση με τα ζητήματα που παρατίθενται λεπτομερέστερα κατωτέρω.
      Επισημαίνεται ότι η διαδικασία εκτίμησης θα λήξει στις [να συμπληρωθεί η ημερομηνία] (2). Ως εκ τούτου, θα σας παρακαλούσαμε να μας διαβιβάσετε τις ζητούμενες πληροφορίες και τυχόν άλλες ουσιώδεις πληροφορίες, καθώς και τυχόν απόψεις ή επιφυλάξεις σας όσον αφορά την προτεινόμενη συμμετοχή, εντός 20 εργάσιμων ημερών από την παραλαβή της παρούσας επιστολής ή, εάν αυτό δεν είναι δυνατόν, μια ένδειξη σχετικά με το πότε αναμένετε να μπορέσετε να παράσχετε τη συνδρομή που ζητείται.
      Η εν λόγω ειδοποίηση διαβούλευσης, η απάντησή σας και η επεξεργασία τους υπόκεινται στις διατάξεις της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου (3).
      
         Πληροφορίες σχετικά με την προτεινόμενη συμμετοχή
      
      Ταυτότητα του ή των υποψήφιων αγοραστών, μετόχων ή εταίρων:
      …
      …
      …
      
         [Για φυσικά πρόσωπα, να συμπεριληφθούν τα προσωπικά στοιχεία, μεταξύ άλλων το όνομα του προσώπου, ημερομηνία και τόπος γεννήσεως, αριθμός ταυτότητας (ενδεχομένως) και διεύθυνση. Για νομικά πρόσωπα, να συμπεριληφθούν η εταιρική επωνυμία, η διεύθυνση της καταστατικής έδρας της εταιρείας, η ταχυδρομική διεύθυνση (εάν είναι διαφορετική) και ο εθνικός αναγνωριστικός αριθμός (ενδεχομένως)]
      
      Όνομα της σχετικής ρυθμιζόμενης οντότητας (ή των σχετικών ρυθμιζόμενων οντοτήτων) στο κράτος μέλος της αρχής στην οποία υποβάλλεται το αίτημα και σχέση με τον υποψήφιο αγοραστή, μέτοχο ή εταίρο:
      …
      …
      …
      
         [Σε περίπτωση που ο υποψήφιος αγοραστής, μέτοχος ή εταίρος είναι ρυθμιζόμενη οντότητα, όπως αναφέρεται στο άρθρο 24 παράγραφος 1 στοιχείο α) της οδηγίας 2013/36/ΕΕ, αρκεί το όνομα του υποψήφιου αγοραστή, μετόχου ή εταίρου. Σε περίπτωση που ο υποψήφιος αγοραστής, μέτοχος ή εταίρος εμπίπτει σε μια από τις κατηγορίες που ορίζονται στο άρθρο 24 παράγραφος 1 στοιχείο β) ή γ) της οδηγίας 2013/36/ΕΕ, είναι επίσης αναγκαίο να εξηγηθεί η σχέση του υποψήφιου αγοραστή, μετόχου ή εταίρου με τη σχετική ρυθμιζόμενη οντότητα που είναι εγκατεστημένη στο κράτος μέλος της αρχής στην οποία υποβάλλεται το αίτημα.]
      
      Ταυτότητα της στοχευόμενης επιχείρησης ή ιδρύματος για την οποία ή το οποίο ζητείται άδεια:
      …
      …
      …
      
         [Να συμπληρωθούν η εταιρική επωνυμία, η διεύθυνση της καταστατικής έδρας της εταιρείας, η ταχυδρομική διεύθυνση (εάν είναι διαφορετική) και ο εθνικός αναγνωριστικός αριθμός (ενδεχομένως)]
      
      Ύψος της τρέχουσας και της σκοπούμενης άμεσης ή έμμεσης συμμετοχής του υποψήφιου αγοραστή, μετόχου ή εταίρου στη στοχευόμενη επιχείρηση ή ίδρυμα για την οποία ή το οποίο ζητείται άδεια:
      …
      …
      …
      
         [Παραθέστε πληροφορίες σχετικά με τις μετοχές της στοχευόμενης επιχείρησης ή ιδρύματος για την οποία ή το οποίο ζητείται άδεια, τις οποίες κατέχει ή προβλέπεται να αποκτήσει ο υποψήφιος αγοραστής, μέτοχος ή εταίρος (ενδεχομένως, πριν και μετά την προτεινόμενη απόκτηση συμμετοχής), μεταξύ άλλων, i) τον αριθμό και το είδος των μετοχών, είτε κοινές μετοχές, είτε άλλες, της επιχείρησης τις οποίες κατέχει ή σκοπεύει να αποκτήσει ο υποψήφιος αγοραστής, μέτοχος ή εταίρος (ενδεχομένως, πριν και μετά την προτεινόμενη απόκτηση συμμετοχής), μαζί με την ονομαστική αξία των εν λόγω μετοχών, ii) το μερίδιο του συνολικού κεφαλαίου της επιχείρησης που αντιπροσωπεύουν οι μετοχές τις οποίες κατέχει ή σκοπεύει να αποκτήσει ο υποψήφιος αγοραστής, μέτοχος ή εταίρος (ενδεχομένως, πριν και μετά την προτεινόμενη απόκτηση συμμετοχής) και iii) το μερίδιο των συνολικών δικαιωμάτων ψήφου της επιχείρησης που αντιπροσωπεύουν οι μετοχές τις οποίες κατέχει ή προβλέπεται να αποκτήσει ο υποψήφιος αγοραστής, μέτοχος ή εταίρος (ενδεχομένως, πριν και μετά την προτεινόμενη απόκτηση συμμετοχής), εάν είναι διαφορετικό από το μερίδιο του κεφαλαίου της επιχείρησης. Για τις έμμεσες αποκτήσεις συμμετοχής, οι εν λόγω πληροφορίες παρέχονται τηρουμένων των αναλογιών.]
      
      Λεπτομερή στοιχεία σχετικά με τυχόν άλλες συμμετέχουσες αρχές:
      …
      …
      …
      
         [Να αναφερθεί αν η αιτούσα αρχή επικοινωνεί ή θα επικοινωνήσει με τυχόν άλλη αρχή στο κράτος μέλος της αρχής στην οποία υποβάλλεται το αίτημα σε σχέση με το αντικείμενο του αιτήματος, ή με οποιαδήποτε άλλη αρχή η οποία, κατά την άποψη της αιτούσας αρμόδιας αρχής, ενδιαφέρεται ιδιαίτερα για το αντικείμενο του αιτήματος]
      
      [Πρόσθετες πληροφορίες που (ενδεχομένως) παρασχέθηκαν από την αιτούσα αρχή:
      …
      …
      …
      …]
      
         Είδος της ζητούμενης συνδρομής
      
      Συγκεκριμένες ζητούμενες πληροφορίες:
      …
      …
      …
      …
      
         [Να συμπληρωθεί λεπτομερής περιγραφή των συγκεκριμένων πληροφοριών που ζητούνται, συμπεριλαμβανομένων τυχόν σχετικών εγγράφων που ζητούνται. Στις εν λόγω πληροφορίες περιλαμβάνονται:
      
      
                  —
               
               
                  
                     εάν είναι διαθέσιμα, τα αποτελέσματα της πλέον πρόσφατης εκτίμησης της καταλληλότητας (από άποψη ικανότητας και ήθους) του υποψήφιου αγοραστή, μετόχου ή εταίρου ή των αρμόδιων στελεχών της σχετικής ρυθμιζόμενης οντότητας,
                  
               
            
                  —
               
               
                  
                     εάν είναι διαθέσιμα, τα αποτελέσματα της πλέον πρόσφατης εκτίμησης της χρηματοοικονομικής ευρωστίας του υποψήφιου αγοραστή, μετόχου ή εταίρου ή της σχετικής ρυθμιζόμενης οντότητας, μαζί με τις αντίστοιχες εκθέσεις δημόσιου ή εξωτερικού ελέγχου,
                  
               
            
                  —
               
               
                  
                     εάν είναι διαθέσιμα, τα αποτελέσματα της πλέον πρόσφατης εκτίμησης, από την αρχή στην οποία υποβάλλεται το αίτημα, της ποιότητας της διοικητικής δομής του υποψήφιου αγοραστή, μετόχου ή εταίρου ή της σχετικής ρυθμιζόμενης οντότητας, καθώς και των οικείων διοικητικών και λογιστικών διαδικασιών, των συστημάτων εσωτερικού ελέγχου, της εταιρικής διακυβέρνησης, της δομής του ομίλου κ.λπ.,
                  
               
            
                  —
               
               
                  
                     κατά πόσον υπάρχουν υπόνοιες ότι, σε σχέση με την προτεινόμενη απόκτηση συμμετοχής, διαπράττεται, επιχειρείται να διαπραχθεί, έχει διαπραχθεί ή επιχειρήθηκε να διαπραχθεί νομιμοποίηση εσόδων από παράνομες δραστηριότητες ή χρηματοδότηση της τρομοκρατίας,
                  
               
            
         καθώς και κάθε άλλη συγκεκριμένη πληροφορία που ζητείται από την αιτούσα αρχή.]
      
      
         Με εκτίμηση,
         
            [υπογραφή]
         
      
      
         (1)  Εκτελεστικός κανονισμός (ΕΕ) 2017/461 της Επιτροπής, της 16ης Μαρτίου 2017, για τον καθορισμό εκτελεστικών τεχνικών προτύπων όσον αφορά κοινές διαδικασίες, έντυπα και υποδείγματα για τη διαδικασία διαβούλευσης μεταξύ των σχετικών αρμόδιων αρχών όσον αφορά προτεινόμενες αποκτήσεις ειδικών συμμετοχών σε πιστωτικά ιδρύματα, όπως αναφέρεται στο άρθρο 24 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (ΕΕ L 72 της 17.3.2017, σ. 57).
      
         (2)  Σύμφωνα με το άρθρο 22 παράγραφος 2 δεύτερο εδάφιο της οδηγίας 2013/36/ΕΕ ή, ανάλογα με την περίπτωση, το άρθρο 15 της οδηγίας.
      
         (3)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).
   
   
      ΠΑΡΑΡΤΗΜΑ II
      
         Υπόδειγμα απάντησης από την αρχή στην οποία υποβάλλεται το αίτημα
      
      
         
            [Άρθρο 5 του εκτελεστικού κανονισμού (ΕΕ) 2017/461 της Επιτροπής]
         
      
      Ημερομηνία: …
      
         Γενικές πληροφορίες
      
      ΑΠΟ:
      Κράτος μέλος:
      Αρχή στην οποία υποβάλλεται το αίτημα:
      Διεύθυνση:
      (Στοιχεία επικοινωνίας με το σημείο επαφής που έχει οριστεί)
      Τηλ.
      Ηλ. ταχυδρομείο:
      Αριθμός αναφοράς της αρχής στην οποία υποβάλλεται το αίτημα:
      ΠΡΟΣ:
      Κράτος μέλος:
      Αιτούσα αρχή:
      Διεύθυνση:
      (Στοιχεία επικοινωνίας με το σημείο επαφής που έχει οριστεί)
      Τηλ.
      Ηλ. ταχυδρομείο:
      Αριθμός αναφοράς της αιτούσας αρχής:
      Αξιότιμε κύριε / Αξιότιμη κυρία,
      Σύμφωνα με το άρθρο 5 του εκτελεστικού κανονισμού (ΕΕ) 2017/461 της Επιτροπής (1), έχουμε εξετάσει την ειδοποίηση διαβούλευσης που αποστείλατε στις [ηη.μμ.εεεε], με τον ανωτέρω αριθμό αναφοράς.
      Η παρούσα απάντηση υπόκειται στις διατάξεις της οδηγίας 95/46/ΕΚ του Ευρωπαϊκού Κοινοβουλίου και του Συμβουλίου (2).
      Κατά περίπτωση, εξηγήστε τυχόν αμφιβολίες που έχετε σχετικά με τις ακριβείς πληροφορίες που ζητούνται ή με οποιαδήποτε άλλη πτυχή της παρούσας εκτίμησης:
      …
      …
      …
      Παραθέστε τις ζητούμενες πληροφορίες εδώ ή προσθέστε παραπομπή στα σχετικά παραρτήματα που περιέχουν τις ζητούμενες πληροφορίες:
      …
      …
      …
      Εάν υπάρχουν τυχόν άλλες ουσιώδεις πληροφορίες ή άλλες πληροφορίες που επιθυμεί να παράσχει η αρχή στην οποία υποβάλλεται το αίτημα, παραθέστε τις εδώ ή εξηγήστε πώς θα παρασχεθούν, ή προσθέστε παραπομπή στα σχετικά παραρτήματα που περιέχουν τις εν λόγω πληροφορίες:
      …
      …
      …
      
         [Αναφέρετε τυχόν ουσιώδεις πληροφορίες, όπως τη δομή του ομίλου ή τις πιο πρόσφατες εκτιμήσεις της χρηματοοικονομικής ευρωστίας του υποψήφιου αγοραστή ή της σχετικής ρυθμιζόμενης οντότητας.]
      
      Εάν υπάρχουν τυχόν απόψεις ή επιφυλάξεις όσον αφορά την προτεινόμενη απόκτηση συμμετοχής, παραθέστε τις εδώ:
      …
      …
      …
      Εάν κάποιες ζητούμενες πληροφορίες δεν ήταν διαθέσιμες κατά την προετοιμασία της παρούσας απάντησης και η αναμονή αυτών των πληροφοριών θα είχε ως αποτέλεσμα να μην υποβληθεί η απάντηση εντός της απαιτούμενης προθεσμίας, προσδιορίστε τις εν λόγω πληροφορίες εδώ και αναφέρετε πότε αναμένεται να παρασχεθούν:
      …
      …
      …
      
         Με εκτίμηση,
         
            [υπογραφή]
         
      
      
         (1)  Εκτελεστικός κανονισμός (ΕΕ) 2017/461 της Επιτροπής, της 16ης Μαρτίου 2017, για τον καθορισμό εκτελεστικών τεχνικών προτύπων όσον αφορά κοινές διαδικασίες, έντυπα και υποδείγματα για τη διαδικασία διαβούλευσης μεταξύ των σχετικών αρμόδιων αρχών όσον αφορά προτεινόμενες αποκτήσεις ειδικών συμμετοχών σε πιστωτικά ιδρύματα, όπως αναφέρεται στο άρθρο 24 της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου (ΕΕ L 72 της 17.3.2017, σ. 57).
      
         (2)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).